b'\n_START_ARTICLE_\nAnkh\n_START_PARAGRAPH_\nAnkh, ogs\xc3\xa5 kalt hankekors, henkelkors og niln\xc3\xb8kkel, var et symbol og tegn som ble brukt i rituell sammenheng i oldtidens Egypt. Tegnet kan beskrives som en T med en l\xc3\xb8kke over. Det ble seinere overtatt i koptisk kirkekunst._NEWLINE_P\xc3\xa5 gammelegyptiske avbildninger finner man ankh i forskjellige sammenhenger, b\xc3\xa5de som grafisk figur og gjenstand, og oftest som et livssymbol. Det har v\xc3\xa6rt brukt som smykke eller blitt b\xc3\xa5ret i h\xc3\xa5nden under seremonier.\n_START_SECTION_\nOpphav\n_START_PARAGRAPH_\nHva slags opprinnelse symbolet egentlig hadde, er noe usikkert. Det har v\xc3\xa6rt fremholdt at det skal forestille en sandalrem, en oppg\xc3\xa5ende sol, en livmor eller mannlig og kvinnelig kj\xc3\xb8nnsorgan i forening. P\xc3\xa5 egyptisk, der man bare skrev ned konsonantene, ble \xc2\xabsandalrem\xc2\xbb skrevet som nkh. Det er fullt mulig at korrekt uttale var ankh. I s\xc3\xa5 fall var det naturlig \xc3\xa5 bruke bildet av en sandalrem (med l\xc3\xb8kken som det som omsluttet ankelen) som et bokstavtegn for andre ord som ogs\xc3\xa5 ble uttalt ankh._NEWLINE_Andre verdighetstegn og kongelige og gudommelige maktsymboler i det gamle Egypt var blant annet stilisert sliul (piskformet treskestokk) og hyrdekrok, uraeusslange og was-septer.\n_START_SECTION_\nSenere\n_START_PARAGRAPH_\nSymbolet brukes i moderne tid i Den koptiske kirke, hvor l\xc3\xb8kken forklares som et symbol p\xc3\xa5 evighet, mens T-en er en av de mange former for kors som brukes av kristne.'